Imtella' Lulju 29, 2021 Rapport: Claire Preca Taroum Il-ħin eccessiv li jqattgħu t-tfal jużaw l-internet u l-media soċjali qed iqajjem tħassib fost ħafna ġenituri u professjonisti li jaħdmu f'dan il-qasam. Demaris Agius hija omm li rrakkuntat ma' TVM kif qed tara lil binha jinbidel minħabba l-użu tal-internet għal ħiniijet twal tal-ġurnata. "Bdejt ninduna meta t-tifel kważi lanqas imur it-toilet ma jaf jekk ma jkollux miegħu l-mobile … bla paċenzja … lanqas jaf jimmaġina … irid bilfors ikollu t-teknoloġija … kif jiġi d-dar narah … inkunu qegħdin nieklu … ġenn ha jitla' fuq ghax irid imur jilgħab". Demaris stqarret ma' TVM li l-pandemija u l-'lockdown' waqt il-Covid m'għenitx, sentiment li wassal biex il-Caritas qiegħda kontinwament tqajjem kuxjenza fl-iskejjel dwar ir-riperkussjonijiet ta' dan il-vizzju. Id-Direttur tal-Caritas Anthony Gatt saħaq li mhux il-ħin biss għandu jiġi kkontrollat iżda wkoll x'qed jaraw it-tfal waqt li jkollhom l-aċċess għall-internet. "Tajjeb ukoll li l-ġenitur mhux biss jimmonitterja l-ħin però tajjeb ukoll li jimmoniterja l-kontenut, jiġifieri l-internet hija arma perikoluża f'idejn it-tfal speċjalment l-'exposure' għall-pornografija. Ma jistax ikollu tfal li għandhom tablet 'password protected' u l-genitur ma jafx x'inhu għaddej". Il-psikjatra Dr Mark Xuereb spjega ma' TVM li għandu jkun hemm età partikolari meta t-tfal jingħataw mobile. "X'kont nagħmel jiena? Kieku għandi 'wish list' … kieku l-kompjuter u t-telefon żagħżugħ inqas minn 17-il sena ma jkollux telefon. Diffiċli, sfida, ma ninsewx li l-internet hija teknoloġija fenomenali ovvjament se tibqa' magħna tajjeb li nużawha favurina". Xuereb qal li r-riperkussjonijiet ta' dan il-vizzju jistgħu jkunu varji – minn obeżità sa suwiċidju. "Ma ninsewx li l-'internet addiction' huwa wieħed mit-tliet kriterji ta' suwiċidju fl-adoloxxenti u fiż-żgħażagħ. Din tista' tkun kriżi – waħda hija ħin eċċessiv fuq l-internet, 'number' 2 li tinqata' mis-soċjetà u 'number 3′ li ma tieħux ħsieb persuntek. Dawk huma t-tliet fatturi ta' riskju li jistgħu jwasslu ghal suwiċidju". Xuereb saħaq li għandu jintlaħaq bilanc f'dan ir-rigward billi t-tfal ma jdumux aktar minn sagħtejn kuljum kif stabbilit mill-Organizzazzjoni Dinjija tas-Saħħa (WHO). Huwa ħeġġeġ ukoll lill-ġenituri jħajru lil uliedhom jilgħabu u jagħmlu l-eżerċizzju biex ma jinħakmux mill-vizzju tal-użu eċċessiv tal-internet u l-addizzjoni għall-media soċjali.